Fiskerne håbede til det sidste. Flere tobis til fiskeriet i Skagerak og Nordsøen. Den gik ikke. EU har nu - trods ihærdig indsats fra fødevareminister Hans Chr. Schmidt  - smækket kassen i. - Tobisfiskeriet er definitivt slut for os i år, og det er totalt tåbeligt. Vi er rimelig enige med biologerne om, at det vi oplever i virkeligheden også er det, de kan fornemme. Der er fisk nok, siger formanden for Hirtshals Fiskeriforening, Morten Sørensen. Det er EUs ministerråd der ikke vil gå med til at genåbne for årets tobisfiskeri, og nu siger definitivt stop! Det irriterer fiskerne og undrer samtidig de rådgivende biologer. - Tobis'en har det - i forhold til de seneste to-tre år - betydeligt bedre, og bestanden er betydelig større, siger biolog og fiskerichefrådgiver Eskild Kirkegaard fra Danmarks Fiskeriundersøgelse. - De beregninger, vi har lavet, tyder på at bestanden kunne klare et lidt større fiskeri. Men EU er altså ikke til at rokke. Så nu kommer de danske fiskere i en alvorlig klemme. - Det kommer til at betyde månedlige tab på mellem 1 og 2 mill. kr. pr. båd, siger Morten Sørensen. Mens millionerne svømmer rundt i havet, forsøger fiskerne at mobilisere en smule optimisme. EU bebuder et nyt kvotesystem i 2008, så tildelingerne harmonerer med ressourcerne. - Vi er nødt til at få en anden måde at regne tingene ud på, så fiskeriet kommer til at svare til de muligheder havet nu engang giver os. Kvotetildelingen skal bringes i overensstemmelser med virkeligheden. - Kan det lade sig gøre? - Det kan det, hvis viljen er der hos biologer og politikere. Ifølge cheffiskerirådgiver Eskild Kirkegaard skulle en rimelig stor voksen tobisbestand begrunde en større kvote i 2008, og så står det tilbage, om politikerne også vil være med sikre tobisfiskeriet

Referat:
Selv om der er rigeligt med tobis i Nordsøen og Skagerak, stopper EU for de nordjyske fiskere